Kommissionens forordning (EF) nr. 1878/2001
af 26. september 2001
om overgangsbestemmelser for ordningen med udligning af lageromkostninger for sukker
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker(1), særlig artikel 50, og
ud fra følgende betragtninger:
(1) I artikel 8 i Rådets forordning (EF) nr. 2038/1999 af 13. september 1999 om den fælles markedsordning for sukker(2), senest ændret ved Kommissionens forordning (EF) nr. 906/2001(3), Rådets forordning (EØF) nr. 1358/77 af 20. juni 1977 om fastsættelse af almindelige regler for udligning af lageromkostninger for så vidt angår sukker, samt om ophævelse af forordning (EØF) nr. 750/68(4), senest ændret ved forordning (EØF) nr. 3042/78(5), og Kommissionens forordning (EØF) nr. 1998/78 af 18. august 1978 om gennemførelsesbestemmelser til ordningen med udligning af lageromkostninger for sukker(6), senest ændret ved forordning (EØF) nr. 1758/93(7), er der fastsat en ordning med udligning af lageromkostninger for sukker.
(2) Efter artikel 32 i forordning (EF) nr. 2038/1999 kan hver sukkerproducerende virksomhed på visse betingelser overføre en del af sin sukkerproduktion til det følgende produktionsår som produktion i dette produktionsår, hvis den forpligter sig til at oplagre den eller de mængder, der skal overføres, i en sammenhængende tolvmåneders periode, for hvilken lageromkostningerne blev refunderet i henhold nævnte forordnings artikel 8.
(3) I forordning (EF) nr. 1260/2001 er der ikke mere fastsat en ordning med udligning af lageromkostninger fra produktionsåret 2001/02. Uanset ophævelsen af ordningen med udligning af lageromkostninger fra produktionsåret 2001/02 skal sukker, der overføres i henhold til artikel 32 i forordning (EF) nr. 2038/1999, oplagres i en tolvmåneders periode. For at sikre en harmonisk overgang til den nye situation, der derved opstår, bør der fastsættes overgangsforanstaltninger, så lageromkostningerne fortsat kan refunderes efter den 30. juni 2001 for sukker, der er overført fra produktionsåret 2000/01 til produktionsåret 2001/02, indtil udløbet af den pågældende obligatoriske oplagringsperiode.
(4) For at sikre, at sukkersektoren er selvfinansierende, bør det fastsættes, at de refusionsbeløb, der er udbetalt efter den 30. juni 2001 i henhold til denne forordning, indgår i beregningen af det restbeløb, der følger af anvendelsen af ordningen med udligning af lageromkostninger, jf. artikel 48, første afsnit, i forordning (EF) nr. 1260/2001.
(5) Eftersom restbeløbet, der opstår ved afslutningen af ordningen for udligning af lageromkostninger som fastsat i artikel 48, første afsnit, i forordning (EF) nr. 1260/2001, er overordentligt positivt og dækker refusionen af lageromkostninger i henhold til nærværende ordning, er det ikke nødvendigt at fastsætte en lagerafgift.
(6) Foranstaltningerne bør anvendes med virkning fra den 1. juli 2001, så anvendelsen af den fælles markedsordning for sukker ikke forstyrres.
(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -
UDSTEDT FØLGENDE FORORDNING:
Artikel 1
1. Artikel 8 i forordning (EF) nr. 2038/1999, forordning (EØF) nr, 1358/77 og forordning (EØF) nr. 1998/78 anvendes fortsat for sukker, som sukkerproducerende virksomheder overfører fra produktionsåret 2000/01 til produktionsåret 2001/02 i henhold til artikel 32 i forordning (EF) nr. 2038/1999.
2. Refusionsbeløbet for dette sukker fastsættes til 0,33 EUR pr. 100 kg hvidt sukker pr. måned.
3. Refusionsbeløbet udbetales for hver måned, hvor sukker forbliver oplagret indtil udløbet af den obligatoriske sammenhængende tolvmåneders oplagringsperiode, der er omhandlet i artikel 32, stk. 2, i forordning (EF) nr. 2038/1999.
Artikel 2
De i henhold til denne forordning udbetalte refusionsbeløb medregnes ved bestemmelsen af det restbeløb, der følger af anvendelsen af den ordning med udligning af lageromkostninger, som er omhandlet i artikel 48, første afsnit, i forordning (EF) nr. 1260/2001.
Artikel 3
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. juli 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. september 2001.